**Raija Lehmussaari** (s. 3. maaliskuuta 1943 Tampere) on suomalainen tanssija, koreografi ja tanssinopettaja. Hän perusti vuonna 1967 oman tanssikoulunsa Turkuun ja on opettanut siellä yli 50 vuoden ajan. Vuosina 1981–2004 Lehmussaari puolestaan toimi Aurinkobaletin taiteellisena johtajana ja pääkoreografina.

Elämä
-----

Lehmussaari innostui baletista jo nuorena Tampereella. Hän muutti Tampereelta Turkuun opiskelemaan kieliä ja kirjallisuustiedettä. Hän aloitti Turussa uransa baletinopettajauransa, kun Telma Tuulos kutsui hänet vuonna 1962 koulunsa opettajaksi. Oman balettikoulunsa Lehmussaari perusti vuonna 1967.

Lehmussaari perusti vuonna 1981 Turkuun tanssiteatteri Aurinkobaletin, jonka taiteellisena johtajana ja pääkoreografina hän toimi vuoteen 2004. Aurinkobaletista kehittyi Lehmussaaren kaudella korkeatasaoinen ammattiryhmä, jonka ohjelmistossa oli sekä suomalaisten että ulkomaisten koreografien teoksia. Lehmussaari itse loi Aurinkobaletille melkein 50 tanssiteosta. Lisäksi hän on koreografioinut teoksia Kotkan kaupunginteatterin, Kuopion oopperan, Down By The Laituri -festivaalin, Savonlinnan oopperajuhlien, Turun kaupunginteatterin, Turun musiikkijuhlien ja Åbo Svenska Teaterin kanssa. Lehmussaari on jatkanut tanssikoulunsa opettajana jäätyään eläkkeelle Aurinkobaletista.

Lehmussaari on toiminut tanssitaiteen puolesta myös eri liitoissa. Hän on ollut Suomen tanssitaiteilijaliiton ja Suomen tanssipedagogiliiton hallituksen jäsenenä sekä Kansainvälisen teatteri-instituutin Suomen tanssijaosastossa. Lisäksi hän on osallistunut Suomen opetus- ja kulttuuriministeriön tanssitaiteen ammatillisen koulutuksen opetussuunnitelmatoimikunnassa ja Turun Taiteen ja viestinnän oppilaitoksen sekä Turun Konservatorion tanssikoulutuksen suunnitteluryhmässä.

Tunnustukset
------------

Lehmussaari on saanut useita tunnustuksia pitkästä urastaan. Vuonna 2011 hän sai tanssitaiteen valtionpalkinnon. Häntä pidetään tanssitaiteen merkittävänä kehittäjänä, ja monista hänen oppilaistaan on tullut ammattitanssijoita ja monet ovat päätyneet opettamaan Suomen Kansallisoopperan balettioppilaitokseen ja Turun ammattikorkeakoulun taideakatemiaan. Valtionpalkinnon perusteissa sanottiin lisäksi, että Lehmussaari on työnsä ansiosta vahvistanut tanssin asemaa ja vahvistusta, kasvattanut sen yleisöä ja luonut tanssijoille työmahdollisuuksia Varsinais-Suomessa. Vuonna 2020 hänelle myönnettiin Pro Finlandia -mitali.

Valtionpalkinnon lisäksi Lehmussaari on saanut useita Turun ja Porin läänin palkintoja, turkulaisia kulttuuripalkintoja ja muun muassa Varsinais-Suomen liiton Aurora-mitalin, Suomen Valkoisen Ruusun ritarikunnan ritarimerkin ja Suomen Kulttuurirahaston Elias Lönnrot -mitalin.

Lähteet
-------

1. ↑  Lehmussaari, Raija Tanssin tiedotuskeskus. Viitattu 10.3.2019.
2. ↑  Kangasniemi, Tomi: Raija Lehmussaari on pitänyt Turussa balettikoulua 50 vuotta – "Teini-ikäisten kanssa täällä skabataan" *Turkulainen*.  24.3.2018. Etelä-Suomen Media Oy. Viitattu 10.3.2019.
3. 1 2  Raija Lehmussaaren balettikoulu juhlistaa 50-vuotista taivaltaan Auran Aallot.  Arkistoitu 29.1.2022. Viitattu 10.3.2019.
4. 1 2 3  Lehikoinen, Kai: Joulukuu 2011/Raija Lehmussaari Läntinen tanssin aluekeskus. Viitattu 10.3.2019. [vanhentunut linkki]
5. ↑  Tanssitaiteilija Raija Lehmussaarelle valtionpalkinto  23.11.2011. Opetus- ja kulttuuriministeriö. Viitattu 10.3.2019. (englanniksi)
6. ↑  Pro Finlandia -mitali muun muassa Ulla Tapaniselle, Aulikki Oksaselle ja Tuomas Kyrölle *Helsingin Sanomat*.  2.12.2020. Viitattu 21.12.2020.